《遇黄先生》
宋代·许月卿

策马沙头值此翁，恐成鸿燕啬相逢。归鞭亟指远峰碧，握手频看笑脸红。

淡月一帘清坐处，高风千载慨歌中。渊源自昔崇师友，吴下应怜旧阿蒙。

作者简介：（1216—1285）徽州婺源人，字太空，后改字宋士，号泉田子，人称山屋先生。理宗淳祐四年进士。授濠州司户参军。历本州及临安府学教授，屡疏斥丁大全等奸邪，出干办江西提举常平事。贾似道当政，召试馆职，以言不合罢归，遂闭门著书。宋亡，深居不出。谢枋得甚为推崇。有《先天集》、《百官箴》等。